google/wiki40b huggingface dataset:
Keila tervisekeskus

Keila tervisekeskus koosneb ujulast ja spordikompleksist ning see oli rajamisel üks Eesti esimesi tänapäevaseid ujulaid.
2001. aastal valminud hoones asuvad lisaks ujulale ka sportmängude saal, jõusaal, aeroobikasaal ja keeglisaal.

Ajalugu

1980. aastate lõpul jäi Harju KEKi alustatud suure spordihoone ehitus seisma. Poolik hoone anti Keila linnale üle 1990. aastate alguses. Möödus veel 10 aastat, enne kui ehitisele, nüüd juba Keila tervisekeskuse nime all, pandi nurgakivi 25. mail 2000. Projekti autorid on arhitektid Ain Padrik ja Kristi Alamaa. Esialgu valmis ujulaosa, mis avati mais 2001. Teise järguna avati sama aasta detsembris spordihall.
Tervisekeskuses on kasutatud omal ajal parimat saadaolnud tehnoloogiat, juba algusest peale on siin olnud soojatagastusseadmed, mis maksimaalselt taaskasutavad basseinivett, reovett ja õhusoojust. Päikesepaneelid tervisekeskuse katusel olid paigaldamise ajal üks suuremaid töötavaid päikeseenergiat tootvaid paigaldisi Eestis.
Ehitis võitis Eesti Teraskonstruktsiooniühingu konkursi "Terasehitis 2001". Eestis esmakordselt korraldatud sellelaadsel konkursil tõsteti esile ehitisi, mille arhitektuurne lahendus koos ökonoomse ja kvaliteetse teostusega demonstreerib terase kui konstruktsioonimaterjali erinevaid rakendusvõimalusi. Konkursile võis esitada objekte, mis on valminud kolme viimase aasta jooksul. 
Keila linna edelaosas asuvad Keila terviserajad, kus asuvad jooksu-, suusa-, rulluisu- ja kettagolfirajad ning jalgpalliväljakud. Piirkonna haldamiseks asutas linnavalitsus 28. augustil 2007 SA Keila Terviserajad, mis anti 2013. aasta augustis üle Keila tervisekeskusele.
Ganglion

Spinaalganglionid

Asuvad toomanärvi juurel kesknärvisüsteemi lähedal. Ganglionis leiduvad neuronid toovad perifeerse jätkega ärrituse närvi kaudu ganglioni, tsentraalse jätkega viivad kesknärvisüsteemi.

Vegetatiivsed ganglionid

Asetsevad siseelundite talitlusi reguleerivate eferentsete närvide teedel või siseelundi seinas. Neis toimub ümberlülitus ehk sünaps kesknärvisüsteemist tulenevatelt närvikiududelt elundisse kulgevale närvikiule.
Toledo kirjastus

Toledo kirjastus OÜ on alates 2013. aastast Tartus tegutsev väikekirjastus, mis on peamiselt pühendunud hispaaniakeelse väärtkirjanduse eestindamisele. 
Kirjastus on nime laenanud Hispaania kunagiselt kauaaegselt pealinnalt, kus juba XII sajandil olevat tegutsenud Toledo tõlkijate kool, avaldades niimoodi austust tõlkekunsti ja hispaaniakeelse kultuuriruumi vastu.
Gryllefjorden

Gryllefjorden on fjord Norra läänerannikul Torskeni vallas.
Fjordi suudmest Ravnerevna ja Juldagsneseti vahel kuni fjordi sisemaaotsani (Gryllefjordbotn) on 7,5 km. Suudmest kulgeb fjord põhja poole ja umbes 1 km järel pöörab järsult itta.
Fjordi lõunakaldal suudme lähedal asub Gryllefjordi kaluriküla. Fjordi lõuna-, ida- ja põhjakaldal kulgeb maantee nr 86.
Mercedes-Benz V-klass

Mercedes-Benz V-klass on Mercedes-Benzi väikebuss. Seda on toodetud 3 põlvkonda. 1. ja 2.põlvkonda müüdi Eestis ja mõnedes muudes maades Viano nime all. 
3.põlvkonnal on Mercedes-Benz S-klassi esituled. Lisavarustuses on ka avanev-sulguv katuseluuk. Saadaval on 6-8 istet, kaks erinevat telgede vahe (3,2 ja 3,4 m), kolm erinevat pikkust (4,9, 5,1 ja 5,4 m), aga ainult üks mootor (2,1 diisel - 136, 163 või 190 hj).
Aime Punga

Aime Punga (sündinud 20. veebruaril 1953) on eesti pedagoog, Hugo Treffneri Gümnaasiumi õppealajuhataja.
Hugo Treffneri Gümnaasiumis (endises Tartu 1. Keskkoolis) töötab Punga alates 1976. aastast matemaatika õpetajana, 1985. aastast õppealajuhatajana. 1996-2001 oli ta Tartu linnavalitsuse haridusosakonna kooliteenistuse põhikooli ja gümnaasiumi koordinaator.
Punga on nõustanud nii teisi Tartu koole kui ka kogu Eesti haridusreforme, Treffneri gümnaasiumis on tema eestvedamisel loodud kursuseõppe süsteem, mis on levinud teistessegi koolidesse. Koos teiste HTG reaalaineõpetajatega on ta aastakümneid korraldanud Viie Kooli Võistlust reaalainetes, samuti algatas Punga Kolme Kooli Kohtumise humanitaarainetes (koos Tallinna 21. Kooli ja Pärnu Sütevaka Humanitaargümnaasiumiga).
Aime Punga on kritiseerinud e-kooli ning toetanud HTG otsust e-koolist loobuda.

Tunnustus

1992. ja 2005. aastal pälvis Aime Punga Gerhard Rägo nimelise mälestusmedali, 2005. aastal Valgetähe IV klassi teenetemärgi.
2012. aastal andis Toomas Hendrik Ilves talle Vabariigi Presidendi hariduspreemia, 2013 pälvis ta Tartu linna teenetemärgi Tartu Täht.
Fennoskandia

Fennoskandia on Soome geoloogi Wilhelm Ramsay poolt kasutusele võetud nimi, millega ta tähistas geoloogiliselt terviklikku ala Põhja-Euroopas, kuhu kuuluvad Soome, kogu Karjala, Koola poolsaar ja suurem osa Skandinaavia poolsaarest.
Fennoskandia ala langeb peaaegu kokku Fennoskandia kilbi ehk Balti kilbi alaga.
Peter Wetberg

Peter Wetberg (ka Petrus Wettberg, Wettberch, Wetberch) (suri enne 14. novembrit 1491) oli Saare-Lääne piiskop 1471–1491.

Päritolu ja varajane tegevus

Peter Wetberg põlvnes Liivimaa vasallisuguvõsast. Ta immatrikuleeriti 16. juulil 1439 Rostocki ülikoolis. Isand Peter Wetbergiks nimetatu (Dns. Petrus Wetberch) oli Rostockis ka 1453. aasta sügissemestril, tõenäoliselt oli tegemist sama isikuga. 1456. ja 1457. aastal oli ta Roomas kui Saare-Lääne piiskopkonna skolastik ja kanoonik. 1457. aastal oli ta prokuraator ja aastal 1470 Tallinna kanoonik.

Saare-Lääne piiskop

Paavst Paulus II määras Wetbergi 17. juunil 1471 Saare-Lääne piiskopiks. Ta ordineeriti piiskopiks Bari peapiiskopi Šimun Vosići poolt 7. juulil 1471.

Suhted Riia peapiiskopiga

Riia peapiiskop Silvester Stodewescher teatas 6. mail 1473 Wetbergile teatud lepingute osas.

Suhted Saksa orduga

Wetberg kirjutas 19. septembril 1474 Saksa ordu kõrgmeistrile Herbert von Dellwigi kinnitamise kohta Maasilinna foogtiks.
Liivi ordu maameister Bernhard von der Borch volitas Saare-Lääne piiskoppi 19. veebruaril 1476 oma volinikuks tülis Tallinna piiskopitooli pärast.

Suhted Tallinna linnaga

Wetberg teavitas 3. veebruaril 1475 Tallinna raadi Tallinna raehärra Hinrik Hunninghuseni kaebuste osas.
Ta teatas 7. veebruaril 1475 Tallinna raele Jacob Kypvicki taodeldava haakriku asjus.
Ta sätestas 20. augustil 1477 Tallinna kodaniku Hans Peveneri kaebuse asjus vandega kinnitatud Hinrik Bixhovedeni tunnistuse. Ta sätestas 22. augustil 1477 Hinrik Bixhovedeni tunnistuse, keda süüdistas üks Beata-nimeline naine.
Ta teavitas 4. septembril 1477 Tallinna raadi Tallinnast varastatud hobuse asjus, kes viibis Saare-Lääne piiskopkonnas.
Ta sätestas 4. mail 1478 Saare-Lääne piiskopi Jodokus Hoensteini otsuse, mis lahendas Hinrik Bixhovedeni ja Cornelies Grelle vahelise tüli.
Ta teavitas Tallinna raadi 11. septembril 1479 Hinrik Bixhovedeni protsessi asjus, et Bixhoveden on kinni peetud.
Ta oli 1479 volitatud kohtunikuks Iwan Borgeri protsessis.

Muud otsused

Wetberg määras 3. mail 1473 toompraosti kohast loobunud Burkhard Trupenichti kanoonikuks.
Lübecki raad soovis 17. novembril 1478 Saare-Lääne piiskopilt Lübecki kodaniku Hans Maenvoerti kauba tagastamist.
Paavst Sixtus IV tegi 19. jaanuaril 1479 Tallinna piiskopile Simon von der Borchile ülesandeks uurida ühe kingilt määratud intressi õiguspärasust, mille Riia raad Saare-Lääne piiskopile tegi.

Viibimine Liivimaal

Piiskop Wetberg osales 21. jaanuaril 1472 Volmari maapäeval, oli 3. mail 1473 Haapsalus, 19. septembril 1474 Lihulas, veebruaris 1475 Haapsalus, 20. augustil 1477 Kuressaares, 4. septembril 1477 Koluveres ja 11. septembril 1479 Haapsalus.
Väike Mudajärv

Väike Mudajärv (ka Mudajärv, Paganamaa Mudajärv)  on järv Võrumaal Rõuge vallas, üks Paganamaa järvedest.
See on looduslik järv, mille kaldajoone pikkus on 342 meetrit. Pindala on 0,8 hektarit.
Seychellois

Seychellois (prantsuse Morne Seychellois) on mägi Mahé saarel, Seišellide kõrgeim tipp.
Mäe geograafilised koordinaadid on 4° 38′ 38″ S, 55° 26′ 20″ E
Mäe kõrgus merepinnast on 905 meetrit. Mäetipust avaneb vaade Seišellide pealinnale Victoriale.
Mäe ümbruses on Seišellide suurim rahvuspark, 1979. aastal rajatud Seychellois' rahvuspark, mille pindala on 3045 ha.
Sven Salumaa

Karjäär

Salumaa võitis esimese tiitli 9-a, sai esimesed ATP-punktid 1988, hakkas elukutseliseks 1989, spetsialiseerudes paarismängule. Esimene profiturniiri võit Rio de Janeiros 1990 koos B. Garrow'ga, kellega jõudis US Openil 1990 poolfinaali, kaotades seal napilt maailma esipaarile Aldrich/Visser. Los Angeleses 1991 jõudis koos C. Beckmaniga veerandfinaali, olles võitnud 6-kordse Wimbledoni tšempionpaari Woodbridge/Woodforde. Oli finaalis veel neljal suurel profiturniiril 1991-92 koos K. Kinneariga, lõpetas karjääri 1993. Parim koht ATP tabelis paarismängus 20 (1992) ja üksikmängus 400.

Muud spordiharrastused

Lumelaud, idamaised võitlusspordid. Indiana ülikool Bloomingtonis (ärijuhtimise alal), kutseline estraadimuusik.
Roos, A.(15. Aprill 2011). 6000 Eesti sportlase biograafia. Loetud aadressil https://www.eesti.ca/6000-eesti-sportlase-biograafia/article32067
Leila (eesnimi)

Leila on naisenimi.
2018. aasta seisuga oli see Eestis esinemissageduselt 442. naisenimi. 1. jaanuari 2018 seisuga oli Eestis eesnimi Leila 259 naisel.
Turaani madalik

Turaani madalik on madalik, mis ulatub Türkmenistani lõunaosast läbi Usbekistani Kasahstanini umbes 2000 km kaugusele. Ta paikneb Kaspia merest ida pool ja Araali merest kagu pool ja on Araali-Kaspia madaliku osa.
Turaani madalik on maailma üks suurimatest liivaga kaetud piirkondadest. Turaani madaliku lõunaosas paikneb Karakumi kõrb. Mõned kohad on meretaseme all: Karagije nõgu (-132 m) Kasahstanis ja Aktšanaja nõgu (-81 m) Türkmenistanis.
Aastane sademete hulk on alla 381 mm.
Turaani madaliku läbib kagust loode suunas Amudarja jõgi.
Turaani madalikul paiknevad suurimad linnad on Daşoguz Türkmenistanis ning Nukus ja Urganch Usbekistanis.
Põhjaterritooriumi lipp

Põhjaterritooriumi lipp on Austraalia haldusüksuse Põhjaterritooriumi lipp.
Lipp võeti kasutusele 1978. aastal. Lipu kujundas kunstnik Robert Ingpen. Lipp erineb teistest Austraalia haldusüksuste lippudest, sest see ei kasuta Suurbritannia lippu. Lipu värvideks on must, valge ja ooker. Lipp on jaotatud mustaks ja ookrikarva väljaks. Vardapoolsel kitsamal mustal väljal on Lõunaristi tähtkuju viis tähte. Ookrikarva väljal on seitsme õielehega stiliseeritud puuvillapõõsa perekonda kuuluva taime Gossypium sturtianum õis. Lipu küljepikkuste suhe on 1:2.
Patrick Kluivert

Ajax

Kluivert alustas oma karjääri 1994. aastal Amsterdami Ajaxis. Ta tuli klubiga hooaegadel 1994–95 ja 1995–96 Hollandi meistriks.
1995. aasta Meistrite Liiga finaalis lõi Kluivert 18-aastasena AC Milani vastu võiduvärava.
Ta mängis Ajaxis kokku 97 mängu ja lõi 50 väravat.

AC Milan

1997. aastal siirdus ta üheks hooajaks AC Milani, kus lõi 33 mänguga 9 värava.

Barcelona

Kluivert liitus 1998. aasta suvel 8,75 miljoni Inglise naela eest Hispaania kõrgliiga klubiga Barcelona.
Barcelonas moodustas ta ründeduo Brasiilia jalgpalluriga Rivaldo.
Oma esimesel hooajal katalaanidega tuli ta La Liga meistriks.
Kluivert mängis Barcelona meeskonnas kuus hooaega, mille jooksul tegi kaasa 255 kohtumises ja lõi 120 väravat.

Hilised aastad

Karjääri lõpus esindas ta veel Newcastle Unitedit, Valenciat, PSV Eindhovenit ja Lille'i.
PSV-ga tuli Kluivert 2007. aastal Hollandi meistriks.

Koondisekarjäär

Kluivert kuulus aastail 1994–2004 Hollandi jalgpallikoondisse, kus ta lõi 79 mängus 40 väravat.
Kluivert debüteeris koondises 16. novembril 1994, kui mängiti 0:0 viiki Tšehhiga. Esimese värava lõi ta koondise kasuks 29. märtsil 1995, kui võideti Maltat 4:0.
Ta oli viie väravaga 2000. aasta Euroopa meistrivõistluste parim väravakütt.

Isiklikku

Patrick Kluivert on 189 cm pikk.
Tema poeg Justin Kluivert mängib jalgpalli Hollandi kõrgliiga klubis Ajax.
Karl-Oscar Liiv

Karl-Oscar Liiv (sündinud 19. juunil 1993) on eesti motosportlane.
Paroplocephalus

Levila

Neid võib kohata Lääne-Austraalia osariigis.
Imerethi

Loodus

Piirkonda ümbritsevad põhjas Suur-Kaukasuse Ratša ahelik ning idast Surami ahelik. Madalamad alad jäävad läände, kus mägialad lähevad üle Kolhethi madalikuks. Piirkonna kõrgeim tipp on 2850-meetrine Mephistskharo ning läänes madalaim Rioni org (27 meetrit üle merepinna).
Peamisteks jõgedeks on Rioni ja tema vasakpoone lisajõgi Kvirila.
Esineb üleujutusi, maavärinaid, maalihkeid.
Madalamatel läänepoolsetel aladel võimaldab vahemereline kliima kasvatada teepõõsast ning lähistroopilisi puuvilju (tsitruselisi), idas viinamarju. Mägedes levivad metsad ning alpi niidud.

Rahvastik

Imerethia elanikud on grusiinide subetnos. Grusiinide perekonnanimed lõpevad harilikult liitega -švili ('poeg'), imerethialaste perekonnanimi aga liitega -dze (näiteks Nikolai Tšehidze)

Ajalugu

Imerethi kui ajalooline piirkond hõlmab Rioni jõe keskjooksul Kolhida madaliku ja seda ümbritsevate mägede ala. Ajalooliseks keskuseks ja pealinnaks on olnud Khuthaisi.
975–1442 oli Imerethi ühendatud Gruusia koosseisus. Seejärel oli omaette kuningriik, mis 1555. aastal langes Türgi ülemvõimu alla.
1804. aastal sai Imerethist Venemaa protektoraat ja aastal 1810 liideti ta Venemaaga.
Gruusia 1. järgu haldusüksused
Abhaasia ·  Adžaaria ·  Guria ·  Imerethi ·  Kahhethi ·  Khvemo Kharthli ·  Mtshetha-Mthianethi ·  Ratša-Letšhumi ja Khvemo Svanethi ·  Samegrelo–Zemo Svanethi ·  Samtshe-Džavahhethi ·  Šida Kharthli ·  Thbilisi
Hominina

Fülogeneetiline jaotus

,______________________________________ Ardipithecus ramidus †
__|
  |______________________________________ Australopithecus anamensis †
          |
          |,____________________________  Kenyanthropus platyops  †
          |
          |   ,__________________________ Australopithecus afarensis †
          |   |
          |   |   ,______________________ Australopithecus garhi †
          |   ,___|
          |   |   |______________________ Australopithecus africanus †
          |   |
          |   |   ,______________________ Paranthropus aethiopicus †
          |   |___|
          |   |   |   ,__________________ Paranthropus robustus †
          |   |   |___|
          |___|       |__________________ Paranthropus boisei †
              |
              |       ,__________________ Homo habilis †
              |_______|
                      |    ,_____________ Homo ergaster †
                      |____|
                           |
                           |   ,_________ Homo erectus †
                           |___|
                           |   |   ,____  Homo floresiensis †
                           |   |___|
                           |  
                           |
                           |_____________ Homo antecessor †
                              |  
                              |   ,______ Homo heidelbergensis †
                              |___|
                              |   |   ,___Homo neanderthalensis †
                              |   |___|
                              |
                              |
                              |______,____Homo rhodesiensis  †
                                     |
                                     | ,_ Homo sapiens
                                     |_|
Scarchives Vol. 1

Scarchives Vol. 1 on CD ja DVD plaadiga kogumik Soome bändiltLordi, mis ilmus 3. septembril 2012. CD peal on varem ilmumata stuudioalbum Bend Over And Pray The Lord aastalt 1997. DVD peal on galerii ilmumata fännitoodetest 2002. aastal ja Lordi esimene kontsert Helsingis 2002. aastal, millel on lisadena Mr. Lordi kommentaarid. CD plaadil on kaks boonuslugu: originaalversioon laulust Get Heavy (salvestatud 1997. aastal, mis pidi ilmuma algupäraselt albumil boonusloona) ja 2002. aastal salvestatud laul Hulking Dynamo, mis jäi ilmumata bändi albumilt Get Heavy.
Nuuskpiiritus

Nuuskpiiritus ehk ammoniaagilahus on ammoniaagi (NH₃) 5-protsendiline vesilahus, mida enamjaolt kasutatakse inimeste teadvusele toomiseks. See on väga iseloomuliku terava lõhnaga, kuid värvuseta.
Kõrgema ammoniaagisisaldusega vesilahus on tuntud kui salmiaakpiiritus ning seda kasutatakse majapidamises lahusti ja puhastusvahendina. Tööstuslikult kasutatakse värvides, puidu toonimiseks, aga ka happesuse regulaatorina (E527) toiduainetööstuses ja soojusjõumasinates.
Schultzen

Schultzen (varem Schultz) oli Riiast pärit kaupmehe- ja aadlisuguvõsa.

Ajalugu

Suguvõsaliin algab Michael Schultziga (Schulte) (1497−1563), kes valiti 1543. aastal Riia raehärraks. Tema kahest pojast hargnesid kaks liini. Vanemast pojast Riia kodanik Michael Schultzist (1539−1601) alguse saanud haru kustus meesliinis XVII sajandi lõpul. Noorem liini rajaja Riia raehärra Johann Schultzi (1545−1617) poeg Eberhard Schultz (1587−1658) tõsteti 1651. aasta 30. oktoobril (vkj) Rootsi aadliseisusse ja sai perekonnanimeks von Schultzen; Rootsi rüütelkonda teda siiski ei introdutseeritud. Tema järeltulijate hulgast võrsus neli Riia raehärrat. Matriklite koostamise ajal võeti suguvõsa 1747. aasta 29. juunil (vkj) Liivimaa rüütelkonna matriklisse. Schultzenid surid meesliinis välja 1767. aastal.
Käämer

Käämer (saarte, lääne ja keskmurdes möll) on endisaegne kaha- ehk lusikapuur, mida kasutati vankrirattale rummuaukude tegemisel.
Abraham Zapruder

Abraham Zapruder (15. mai 1905 Kovel – 30. august 1970 Dallas) oli ameerika rõivafirma omanik, kes filmis oma amatöörfilmikaameraga 22. novembril 1963 Dallases president John F. Kennedy korteeži möödasõitu, ootamatult jäädvustades presidendi mõrva.
Abraham Zapruder sündis juudi perekonnas Kovelis Ukrainas. 1920. aastal asus Zapruderite perekond elama Ameerika Ühendriikidesse New Yorki. 1941. aastal kolis Zapruder Dallasesse. Oma rõivafirma asutas ta 1954. aastal.
Zapruderi kontor asus Dal-Tex'i hoones. Kui ta 1963. aasta 22. novembri hommikul tööle tuli, siis veenis tema sekretär Lillian Rogers teda koju minema amatöörfilmikaamerat tooma. Zapruder läkski koju ja tõi kaamera oma kontorisse. Algselt oli ta uskunud, et presidendi korteeži koguneb vaatama nii palju inimesi, et filmida pole nagunii võimalik.
Kui president John F. Kennedy korteež läbi Dallase kesklinna sõitis, siis seisis Abraham Zapruder koos oma firma töötaja Marilyn Sitzmaniga Dealey Plazal kõnnitee äärest veidi eemal betoonestakaadil ja filmis presidendi möödasõitu. Kui kõlasid lasud, ei lõpetanud vapustatud Zapruder filmimist seni, kuni presidendi auto raudteeviadukti alla kadus.
Zapruder oli toimunust sedavõrd vapustatud, et ei kasutanud juhtunu järel enam kordagi filmikaamerat.
Abraham Zapruderi poolt jäädvustatud 26-sekundiline film on tuntud kui Zapruderi film.
Reklaamiagentuur

Reklaamiagentuur  on firma, mis loob uusi reklaamideid, kujundab trüki-, raadio-, televisiooni- ja internetireklaame, reklaamiruumi ja -aja, kavandab ja viib läbi reklaamikampaania, tellib uuringuid ja pakub teisi selliseid teenuseid, mis aitavad kliendil valitud turule sisenemisel ja sealt edasi minna.
Üldiselt ei peeta reklaamibürood reklaamijate esindajateks, sest nad tegutsevad oma klientide nimel ostetavate teenuste eestvedajatena.  Reklaamibüroo on kliendist üldiselt sõltumatu; see võib olla osakond või asutus, mis annab kliendi toodete või teenuste või välise ettevõtte müügi püüdlustele välise seisukoha. Agentuur saab ka oma klientide jaoks käsitleda üldisi turundus- ja brändimisstrateegiaid, mis võivad hõlmata ka müüki.

Reklaamiagentuuride tüübid

1. Liini kohal
Need on suured asutused, mis tegelevad peamiste kontodega ja loovad riiklikke (ja isegi rahvusvahelisi) reklaamikampaaniaid, mis võtavad olulise osa kliendi eelarvest. Suured TV-kampaaniad, väljas, ajakirijad, ajalehed ja mittetraditsioonilised meediad.
2. Liini all
Neil asutustel ei ole Liini kohal agentuuride eelarveid ega tunnustust, kuid need on meediakanalite jaoks ikka veel väga olulised (seda enam, et nendel päevadel on see nii levinud). Seda tüüpi ametid tegelevad tavaliselt otseposti, piirkondlike reklaamide, tekstireklaamide, online-teksti- ja bännerreklaamide ning muude väiksemate meediapaigutustega. Kuid nad tegelevad mõnikord ka liini kohal tüüpi kontodega, kuigi see ei ole nende teema.
3. Läbi liini
Segu eelnevast kahest tüübist. Nad loovad kampaaniaid supist kuni pähkliteni, suured stuntsid, väljas, televisioon ja raadio, kuni mikrosiitide ja kupongide juurde. Seda tüüpi ametid on tänapäeval tavalised sotsiaalmeedia ja nutitelefoni tõttu.
Tooma põlispuud

Tooma põlispuud (ka Tooma talu põlispuud, Viirika põlispuud) on kaks kaitselust puud (tamm ja harilik saar) Rapla maakonnas Rapla vallas Tolla külas Tooma talu alal. Puud võeti kaitse alla 1961.
Tamme ümbermõõt on 356 cm (mõõdetuna 1,3 m kõrguselt) ja kõrgus 25 m. Hariliku saare ümbermõõt on 298 cm (mõõdetuna 1,3 m kõrguselt) ja kõrgus 27 m.
Negavatt

Negavatt on Keskkonnainvesteeringute Keskuse korraldatud 18–30-aastastele noortele mõeldud ressursisäästu konkurss. Konkurssi korraldatakse alates 2014. aastast.
Aastatel 2014 - 2017 oli konkurss suunatud üliõpilastele. Alates aastast 2018 on oodatud kõigi vanusegrupis 18-30 olevate noorte ressursisäästu ideed, olenemata hõive staatusest.  
Konkurss koosneb neljast etapist, mis hõlmab idee esitamist, koolitusprogrammi ning finaalüritust ja ideede realiseerimist.
Konkursi esikoha auhind on 10 000 eurot, teise koha auhind 5000 eurot ning kolmanda koha auhind 3000 eurot oma idee elluviimiseks.

Võitjad

2014 - Võistkond "Kanalisatsioonivees peidetud soojuse regenereerimine"
2015 - Tartu Ülikooli võitskond "Võta kraanist"
2016 - Võistkonnad Karbiketrajad, Topsing ja Smartvent
2017 – Tallinna Tehnikakõrgkooli ja Tallinna Tehnikaülikooli võistkond PõhuNõu.
2018 - Võistkond Circup, kes loob korduvkasutatava joogitopsi või termose loputussüsteemi
2019 - Võistkond Inway, kes arendab tööstustele laagrite jälgimissüsteemi
Polüsünteetiline keel

Polüsünteetiline keel on keel, mille sõnad koosnevad väga paljudest morfeemidest.
Polüsünteetilistes keeltes on sageli väga pikad lausemoodi sõnad, nagu näiteks jupikikeelne sõna tuntussuqatarniksaitengqiggtuq, mis tähendab "Ta ei olnud öelnud, et ta läheb põhjapõtra jahtima". Sõna koosneb morfeemidest tuntu-ssur-qatar-ni-ksaite-ngqiggte-uq, mis tähendavad põhjapõder-jaht-tulevik-ütlema-eitus-uuesti-sg.1-kindel-kv, ja peale morfeemi tuntu, "põhjapõder", ei saa ükski teine morfeem üksinda esineda.